**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 13 Φεβρουαρίου 2018, ημέρα Τρίτη και ώρα 15:10΄, στην Αίθουσα **«Προέδρου Δημητρίου Γεωργ. Παπασπύρου» (150)** τoυ Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Δημήτρη Σεβαστάκη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Παιδείας, Έρευνας και Θρησκευμάτων «Κύρωση Σύμβασης για τη λειτουργία του Ελληνικού Ινστιτούτου Παστέρ».

Στη συνεδρίαση παρέστησαν ο Αναπληρωτής Υπουργός Παιδείας, Έρευνας και Θρησκευμάτων, κ. Κωνσταντίνος Φωτάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακριώτης Γιώργος, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Έφη, Δριτσέλη Παναγιώτα, Θηβαίος Νικόλαος, Κατσαβριά Χρυσούλα, Κωνσταντινέας Πέτρος, Μηταφίδης Τριαντάφυλλος, Μιχελής Θανάσης, Μουμουλίδης Θέμης, Πάντζας Γεώργιος, Παπαδόπουλος Χριστόφορος, Σεβαστάκης Δημήτρης, Σκουρολιάκος Πάνος, Στέφος Γιάννης, Τζούφη Μερόπη, Κέλλας Χρήστος, Κεραμέως Νίκη, Κεφαλογιάννη Όλγα, Κοντογεώργος Κωνσταντίνος, Κουτσούμπας Ανδρέας, Χαρακόπουλος Μάξιμος, Στύλιος Γεώργιος, Γρηγοράκος Λεωνίδας, Κεφαλίδου Χαρά, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης και Χατζησάββας Χρήστος .

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Αρχίζει η συνεδρίαση της Διαρκούς Επιτροπής Μορφωτικών Υποθέσεων που έχει ως θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Παιδείας, Έρευνας και Θρησκευμάτων «Κύρωση Σύμβασης για τη λειτουργία του Ελληνικού Ινστιτούτου Παστέρ».

Το λόγο έχει ο Αναπληρωτής Υπουργός Παιδείας, Έρευνας και Θρησκευμάτων κ. Φωτάκης.

ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων): Κυρίες και κύριοι Βουλευτές, πολύ σύντομα, κάποιες πληροφορίες για την προς κύρωση Sυμφωνία.

Το Ελληνικό Ινστιτούτο Παστέρ είναι ερευνητικό κέντρο που υπάγεται στους φορείς του ν. 4310 για τα ερευνητικά κέντρα. Ιδρύθηκε το 1920 και από τότε έχει πολύ στενούς δεσμούς με το Ινστιτούτο Παστέρ, το κεντρικό, θα έλεγα, που βρίσκεται στη Γαλλία και όλες οι συμφωνίες, που έχουν γίνει έκτοτε, γίνονται σε συνεργασία με το διεθνές Ινστιτούτο Παστέρ στη Γαλλία.

Οι στόχοι του Ελληνικού Ινστιτούτου Παστέρ είναι δύο. Ο πρώτος έχει να κάνει με την παραγωγή δημοσίου συμφέροντος, με βάση ερευνητικά προγράμματα και προγράμματα καινοτομίας, που αναλαμβάνει και υλοποιεί και ο δεύτερος συνδέεται με την παραγωγή προϊόντων και υπηρεσιών που, πάλι, έχουν να κάνουν με τον τομέα της υγείας, όπως για παράδειγμα, με την παραγωγή εμβολίων - υπάρχει μια μονάδα εμβολίων και, ιδιαίτερα, εμβολίων, που έχουν να κάνουν με σπάνιες ασθένειες - και που όλο αυτό το πράγμα συνδέεται με την προώθηση και στήριξη της δημόσιας υγείας στη χώρα μας.

Αυτό είναι το πλαίσιο. Για οτιδήποτε άλλο θέλετε, σε σχέση με τη Σύμβαση, θα είμαι στη διάθεσή σας, μετά τη συζήτηση, να σας δώσω πληροφορίες.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ τον κ. Υπουργό.

Το λόγο έχει ο κ. Λαμπρούλης.

ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κ.Κ.Ε.): Κύριε Πρόεδρε, ένα διαδικαστικό θέμα. Νομίζω ότι και τα υπόλοιπα μέλη της Επιτροπής θα ήθελαν να πληροφορηθούν - η συνεδρίαση για το συγκεκριμένο ζήτημα θα είναι μια - πότε υπολογίζετε ότι μπορεί να πάει στην Ολομέλεια; Προφανώς, όχι αυτή την εβδομάδα; Πάμε για την επόμενη;

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Δεν υπάρχει πρόγραμμα. Ενδεχομένως, την επόμενη.

Το λόγο έχει ο κ. Φωτάκης.

ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων): Κάτι που ξέχασα είναι ότι ήθελα να υποβάλω στο Προεδρείο ένα έγγραφο από το Σύλλογο του Προσωπικού του Ελληνικού Ινστιτούτου Παστέρ, που ομόφωνα, συμφωνεί με τη Σύμβαση.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε πολύ.

Το λόγο έχει η κυρία Αναγνωστοπούλου.

ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Εισηγήτρια του ΣΥ.ΡΙΖ.Α.): Ευχαριστώ, Κύριε Πρόεδρε.

Κύριε Υπουργέ, κύριοι συνάδελφοι, η Βουλή των Ελλήνων κυρώνει τη Σύμβαση, που υπέγραψε το ελληνικό δημόσιο με το Ινστιτούτο Παστέρ, στις 31 Ιουλίου του 2017, σε μια σημαδιακή ημερομηνία και είναι σημαδιακή, γιατί αυτές τις μέρες κλείνει 130 χρόνια από την ίδρυσή του το Ινστιτούτο Παστέρ, στο Παρίσι, ένα Ινστιτούτο, που έχει πάρει 10 βραβεία Νόμπελ. Bέβαια, έχει έναν θηριώδη προϋπολογισμό, 320 εκατ. €, το 2016, 300 διδακτορικά, δηλαδή, 300 διδακτορούχους φοιτητές κ.λπ. Αυτό είναι το κεντρικό Ινστιτούτο Παστέρ και είναι συνώνυμο της μάχης για την ανάδειξη της υγείας, σε δημόσιο αγαθό. Είναι καλό να λέμε και γι’ αυτό τα αναφέρω, σε μια στιγμή που η υγεία είναι διεκδίκηση, διακύβευμα, ως δημόσιο αγαθό, αυτά τα Ινστιτούτα για ποιους λόγους ιδρύθηκαν.

Το Ελληνικό Ινστιτούτο Παστέρ έχει και αυτό σχεδόν έναν αιώνα ζωής. Ιδρύθηκε το 1920, με Βασιλικό Διάταγμα, εκείνη την εποχή. Εκατό χρόνια, λοιπόν, παρουσίας του Ελληνικού Ινστιτούτου Παστέρ στη δημόσια υγεία και για να ξέρουμε λίγα πράγματα - θεωρώ ότι είναι καλό να ακούγονται από αυτή τη Βουλή - το Ελληνικό Ινστιτούτο Παστέρ είναι προϊόν μιας ανάγκης. Της ανάγκης, που ανέδειξε ο πόλεμος, το 1897, ο ελληνοτουρκικός πόλεμος, όταν οι Γάλλοι αξιωματικοί εισηγήθηκαν στην ελληνική κυβέρνηση, να ιδρύσει ένα ερευνητικό ινστιτούτο για σπάνιες ασθένειες, κυρίως για επιδημίες, στην Ελλάδα. Τέλος πάντων, πήρε το δρόμο του και ιδρύθηκε μετά από μερικά χρόνια.

Το Ελληνικό Ινστιτούτο Παστέρ, χωρίς να απωλέσει τον αρχικό του στόχο, που ήταν η πρόληψη και η θεραπεία, κυρίως μολυσματικών νοσημάτων, χρησιμοποιώντας τη βασική έρευνα και την εκπαίδευση ειδικών της δημόσιας υγείας, ο άλλος ρόλος, που είχε, ήταν η διάχυση της σχετικής γνώσης, μέσω του εκπαιδευτικού συστήματος.

Το Ελληνικό Ινστιτούτο Παστέρ έχει διανύσει μια μεγάλη απόσταση σε αυτόν τον έναν αιώνα. Από τότε, που ιδρύθηκε, για την αναδιοργάνωση του ελληνικού στρατού, με όλα τα παρακλάδια, που αυτό συνεπαγόταν, μέχρι σήμερα, που εκτείνεται στους τομείς της βιοϊατρικής, είναι ο άμεσος αποδέκτης των οδηγιών για κάλυψη των κρατικών αναγκών στην προμήθεια, παραγωγή, αποθήκευση και διάθεση εμβολίων. Δεν θα κάνω κανένα συνειρμό.

Είναι ένα από τα διακριτά ερευνητικά κέντρα της χώρας μας. Λειτουργεί, ως νομικό πρόσωπο ιδιωτικού δικαίου, ανήκει, όπως είπε, και ο Υπουργός στους φορείς του άρθρου 12 του ν. 4386/2016, που εποπτεύονται από την Γενική Γραμματεία Έρευνας και Τεχνολογίας και είναι, βέβαια, μέλος του διεθνούς δικτύου του Ινστιτούτου Παστέρ.

Με την, προς κύρωση Σύμβαση, γίνεται προσπάθεια να φανεί καταρχάς αυτή η πρόσθεση, για να εμπεδωθεί η δημιουργία ενός ενιαίου χώρου εκπαίδευσης, έρευνας και καινοτομίας στο σκέλος, που αφορά τα ερευνητικά κέντρα. Έτσι, ενώ με το προηγούμενο καθεστώς, που είχε κυρωθεί, με τη Σύμβαση του 2008, τα μέλη του Δ.Σ. τότε διορίζονταν, με ΚΥΑ των Υπουργείων Υγείας και Ανάπτυξης, με την παρούσα Σύμβαση, άρθρο 4, παράγραφος 2, ορίζονται με ΚΥΑ των Υπουργείων Παιδείας και Υγείας. Πρόκειται για έναν εξορθολογισμό, αφού το Ελληνικό Ινστιτούτο Παστέρ ανήκε, ήδη, με το άρθρο 13 στον ν. 4310/2014, δηλαδή, έρευνα, καινοτομία κ.λπ., αλλά τώρα και θεσμικά αυτό κατοχυρώνεται, δηλαδή ότι είναι ερευνητικό κέντρο με προώθηση της έρευνας, της εκπαίδευσης και της καινοτομίας.

Αυτό που είναι σημαντικό να πούμε είναι ότι μ’ αυτή τη Σύμβαση η ελληνική πολιτική, τα τελευταία χρόνια, με τον νόμο για την έρευνα, απέκτησε προφίλ και αυτό αποτυπώνεται και σ' αυτή την προς κύρωση Σύμβαση.

Στην προς κύρωση Σύμβαση προτίθενται καταρχάς προς το δημοκρατικότερο οι διαδικασίες εκλογής των μελών του Δ.Σ. και ανάδειξης του Γενικού Διευθυντή, ώστε να ανταποκρίνονται και στα διεθνή δεδομένα, που διέπουν την οργάνωση και λειτουργία των ερευνητικών κέντρων.

Πιο συγκεκριμένα, στο άρθρο 4 παρ.1, ορίζονται πλέον οι αρμοδιότητες του Δ.Σ., ενώ στην παράγραφο 3, η διαδικασία εκλογής τριών εκ των μελών του. Στην παράγραφο 4, η διάρκεια της θητείας τους, στην παράγραφο 5, τα της αποζημίωσης των μελών και στην παράγραφο 6, ο τρόπος λειτουργίας του Δ.Σ..

Στο άρθρο 5 και είναι πολύ σημαντικό, ορίζονται τα καθήκοντα, ο τρόπος διορισμού, η διαδικασία επιλογής, μέσω επταμελούς επιτροπής αξιολόγησης, από επιστήμονες διεθνούς κύρους, καθώς και η διάρκεια της θητείας του Γενικού Διευθυντή του Ινστιτούτου. Θα είναι τετραετής, χωρίς να εκλεγεί για τρίτη θητεία.

Στο άρθρο 6, περιγράφονται οι αρμοδιότητες, ο τρόπος διορισμού και τα προσόντα του διοικητικού διευθυντή.

Στο άρθρο 7, ορίζεται ο τρόπος λειτουργίας, η σύνθεση και οι αρμοδιότητες του διεθνούς επιστημονικού συμβουλίου του ελληνικού Ινστιτούτου Παστέρ.

Στο άρθρο 8, περιγράφεται η μορφή συνεργασίας του ελληνικού με το κεντρικό, δηλαδή, το γαλλικό Ινστιτούτο Παστέρ.

Στο άρθρο 9, περιγράφονται τα του οικονομικού διαχειριστικού ελέγχου του Ινστιτούτου από εταιρεία ορκωτών λογιστών.

Στο άρθρο 10, περιγράφεται η νομική κατοχύρωση των ονομάτων «Παστέρ» και «Ινστιτούτο Παστέρ».

Το άρθρο 11 είναι το κατεξοχήν άρθρο, που εντάσσει το Ελληνικό Ινστιτούτο Παστέρ στο πλαίσιο των ερευνητικών κέντρων με ό,τι αυτό συνεπάγεται. Δίνεται έμφαση στη συνεχή βελτίωση του ανθρώπινου δυναμικού, μέσω προγραμμάτων ανταλλαγής και μετεκπαίδευσης.

Στο άρθρο 12, η Ελληνική Κυβέρνηση δεσμεύεται να καταβάλει, κάθε χρόνο, στο Ελληνικό Ινστιτούτο Παστέρ τακτική επιχορήγηση για τη διασφάλιση της εύρυθμης λειτουργίας του. Η Ελληνική Κυβέρνηση, λοιπόν, εγγυάται την εύρυθμη λειτουργία του Ελληνικού Ινστιτούτου Παστέρ. Εδώ, θα ήταν καλό ίσως, να οριστεί το ποσό επιχορήγησης από το ελληνικό κράτος.

Στο άρθρο 14, προσδιορίζεται η διάρκεια της Σύμβασης, όπως ήταν και πριν πέντε χρόνια, με δυνατότητα ανανέωσης για άλλα πέντε.

Στο άρθρο 15, προσδιορίζεται ο τρόπος καταγγελίας της Σύμβασης.

Στο άρθρο 16, προσδιορίζεται ο τρόπος διευθέτησης των διαφορών που ενδέχεται να ανακύψουν.

Με την προς κύρωση Σύμβαση του ελληνικού δημοσίου με το Ινστιτούτο Παστέρ, το Ελληνικό Ινστιτούτο καλείται να διαχειριστεί, με τον καλύτερο δυνατό τρόπο, ένα τεράστιο συμβολικό κεφάλαιο, εκτός όλων των άλλων, αυτό της υγείας, δηλαδή, ως δημόσιου αγαθού και πρόκειται αυτό το συμβολικό κεφάλαιο για τη διάχυση της αξίας και προσφοράς της επιστημονικής έρευνας, με αναφορά στις αυτοματοποιημένες νέες κινήσεις του κάθε πολίτη. Είναι το πιο διακριτό ερευνητικό κέντρο, που υπάρχει, με αναφορά στην καθημερινότητά μας. Ένα παστεριωμένο γάλα, που παίρνουμε, παραπέμπει στο Ινστιτούτο Παστέρ. Ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Κέλλας.

ΧΡΗΣΤΟΣ ΚΕΛΛΑΣ (Εισηγητής της Νέας Δημοκρατίας): Ευχαριστώ, κύριε Πρόεδρε. Κυρίες και κύριοι συνάδελφοι, το παρόν σχέδιο νόμου υπηρετεί την ανανέωση της συνεργασίας της Ελληνικής Κυβέρνησης και του Ελληνικού Ινστιτούτου Παστέρ, σύμφωνα με τις προβλέψεις του ισχύοντος νόμου, 3733/2009.

Εμείς επιθυμούμε τη συνέχιση της συνεργασίας της χώρα μας, με κάθε διεθνή φορέα και θεσμό, που μπορεί να συμβάλει στην αναβάθμιση των δημόσιων πολιτικών της χώρας. Ωστόσο, στην προκειμένη περίπτωση, επιφυλασσόμεθα, καθώς υπάρχουν συγκεκριμένα σημεία, τα οποία μας προβληματίζουν και στα οποία αναμένουμε από τον Υπουργό τις απαραίτητες διευκρινίσεις.

Όπως ορίζεται σχετικά, στο άρθρο 1 του σχεδίου νόμου, σκοπός της Σύμβασης, είναι ο καθορισμός των κανόνων οργάνωσης και λειτουργίας του ΕΙΠ. Επίσης, στην Αιτιολογική Έκθεση γίνεται μείωση του 4386/2016, ως μέσο τόνωσης του εκδημοκρατισμού, της αποφυγής του υπερσυγκεντρωτισμού και στην αντιμετώπιση δυσλειτουργιών του ΕΙΠ.

Όπως πολύ καλά γνωρίζετε, η Ν.Δ. έχει καταψηφίσει το νόμο 4386/2016, καταψηφίζοντας και τη γενικότερη τάση και νοοτροπία, που έχετε, επί του ελέγχου των δημόσιων οργανισμών και της δημόσιας διοίκησης. Όσον αφορά στα κατά άρθρον σημεία, στα οποία περιμένουμε διευκρινίσεις.

Στο άρθρο 2, παρ.2 και 3, κύριε Υπουργέ, προσθέτετε στο ΕΙΠ δομές και αρμοδιότητες, χωρίς να παρέχετε επαρκείς εξηγήσεις. Το τμήμα διάγνωσης και τα κέντρα αναφοράς, ποιο σκοπό θα υπηρετούν; Από πόσο και ποιο προσωπικό θα στελεχωθούν; Τι υλικοτεχνική υποστήριξη θα χρειαστούν;

Επίσης, προσθέτετε την προμήθεια εμβολίων, ως αρμοδιότητα του ΕΙΠ. Γιατί συμβαίνει αυτό; Δεν υπάρχει, ήδη, στο Υπουργείο Υγείας και το ΚΕΕΛΠΝΟ, που έχει και αυτό την ίδια αρμοδιότητα; Πώς και από ποιους θα προμηθεύεται τα εμβόλια το ΕΙΠ; Ποιόν θα εφοδιάζει με αυτά και με ποια διαδικασία;

Περαιτέρω, προβλέπεται η λειτουργία νέων γραφείων και υπηρεσιών του ΕΙΠ, ανά την Ελλάδα, με απόφαση του Δ.Σ.. Σε ποιες περιοχές θα ανοίξουν αυτά τα γραφεία; Πόσα γραφεία θα είναι; Από ποιους θα στελεχωθούν; Θα έχουν μόνο διοικητικό προσωπικό; Θα είναι και εργαστήρια ή είναι μια αναγγελία νέων προσλήψεων; Τι υλικοτεχνικές υποδομές θα χρειαστούν και με τι κριτήρια θα συστήνονται;

Όσον αφορά την αοριστολογική χορήγηση υποτροφιών σε νέους ερευνητές, προς ποιο σκοπό θα χορηγούνται οι υποτροφίες; Σε ποια ερευνητική κλίμακα και, εν πάση περιπτώσει, με ποια κριτήρια; Όλα αυτά δεν τα αναφέρετε, κύριε Υπουργέ.

Στο άρθρο 4, παράγραφοι 2 και 3, ορίζονται τα προσόντα των τριών εξωτερικών μελών του Δ.Σ. Στο σημείο αυτό, διαφαίνεται μια τάση αλλοίωσης των υφιστάμενων ποιοτικών χαρακτηριστικών και σκοπών του ΕΙΠ.

Με τον ισχύοντα νόμο, το Δ.Σ. του ΕΙΠ στελεχώνεται από τέσσερις καθηγητές ιατρικής σχολής ή σχολής θετικών επιστημών, ένα νομικό και τους εκπροσώπους των αρμόδιων Υπουργείων. Με το παρόν σχέδιο νόμου, περιγράφετε αοριστολογικά, ως προσόντα, για τα δύο μέρη, το διεθνές κύρος, η διοικητική εμπειρία και η ερευνητική και η τεχνολογική δραστηριότητα, σχετικά με ένα τουλάχιστον από τα δύο αντικείμενα του Ινστιτούτου, καθώς και ότι πρέπει να έχουν τα προσόντα διορισμού για θέση ερευνητή πρώτης βαθμίδας ή αντίστοιχης βαθμίδας, καθηγητή ΑΕΙ.

Επίσης, για το τρίτο μέλος, ορίζεται ως προσόν η εκτεταμένη εμπειρία σε θέματα οικονομίας, βιομηχανίας ή διοίκησης. Ποιος είναι ο σκοπός αυτής της αλλαγής; Η άποψή μας είναι ότι με αυτά τα προσόντα ελλοχεύει η προοπτική της στελέχωσης του Δ.Σ. από άτομα, τα οποία, ναι μεν θα είναι επιστήμονες, αλλά μπορεί να αποκλίνουν από τους σκοπούς και την επιστημονική ταυτότητα του Ινστιτούτου.

Στο άρθρο 5, παράγραφος 2, περιγράφεται ο διορισμός του Γενικού Διευθυντή. Δεν έχετε προβεί στην επαρκή περιγραφή των προσόντων του, ενώ το γεγονός ότι εμπλέκονται στη διαδικασία αξιολόγησης μέλη του ΕΙΠ δύναται να προκαλέσει εξάρτηση του θεσμού από τον προσωπικό του φορέα.

Στο άρθρο 8, παράγραφος 2, ορίζεται η συνεργασία μεταξύ ΕΙΠ και Ινστιτούτου Παστέρ, αόριστα, μέσω ειδικών συμβάσεων, έχοντας απαλείψει όλες τις διατάξεις, που αφορούσαν τη διαδικασία επί της ανάληψης κοινών προγραμμάτων. Και σε αυτό το σημείο απομειώνεται, κατά την άποψή μας, το εύρος των δυνατοτήτων της συνεργασίας μεταξύ των Ινστιτούτων.

Τέλος, στο άρθρο 17, παράγραφοι 3 και 4, καταλείπετε την κατάρτιση νέου Οργανισμού και νέου εσωτερικού κανονισμού στο μέλλον. Γιατί δεν μας τον λέτε από τώρα τον κανονισμό; Να μας πείτε τι έχετε σκοπό να κάνετε στο νέο κανονισμό.

Συνεπώς, εκ μέρους της Κοινοβουλευτικής Ομάδας της Ν.Δ., αναμένοντας τις απαραίτητες διευκρινίσεις επί των ανωτέρω ζητημάτων, επιφυλασσόμεθα για την Ολομέλεια. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε τον κ. Κέλλα. Το λόγο έχει ο Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ, κ. Γρηγοράκος.

ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Ευχαριστώ κύριε Πρόεδρε.

Γνωρίζω την λειτουργία αυτού του Κέντρου, από τότε που ήμουν φοιτητής και έχω τις καλύτερες των εντυπώσεων. Ξέρω ότι φτιάχτηκε το 1920 και ήταν δωρεά του Βασίλη Ζαχάρωφ και είχε στην αρχή τη γαλλική διοίκηση, στην Ελλάδα. Σκοπός του ήταν η εφαρμογή των αρχών του Παστέρ, δηλαδή, οι εμβολιασμοί, η παραγωγή εμβολίων και ορών, καθώς και η μικροβιολογική διάγνωση. Όλοι οι γιατροί ξέρουμε τη συμβολή του Ιδρύματος Παστέρ στην Ελλάδα, ειδικά τα δύσκολα χρόνια, μετά από τον πόλεμο.

Στα χρόνια, που πέρασαν, σημαντική υπήρξε η συνεισφορά του Ελληνικού Ινστιτούτου Παστέρ στον έλεγχο πολλών και σοβαρών λοιμώξεων. Και επειδή εμείς έχουμε ασχοληθεί με τις λοιμώξεις, τις δύσκολες λοιμώξεις, κάθε φορά, καταφεύγαμε στο Παστέρ και μας έδινε μια σημαντικά τεκμηριωμένη επιστημονική απάντηση. Φυματίωση, λέπρα, πολιομυελίτιδα, λεισμανίαση, πολύ σπάνια πράγματα, για την Ελλάδα, το Παστέρ είχε πάντα να μας δώσει την απάντηση και αυτό ήταν, πραγματικά, για εμάς, ένα πάρα πολύ καλό βοήθημα στα χέρια των γιατρών, που ψάχναμε να βρούμε διάφορες απαντήσεις στα προβλήματα του ελληνικού πληθυσμού, με εμπύρετα νοσήματα.

Σήμερα, η κατάσταση στις υπηρεσίες δημόσιας υγείας, βέβαια, είναι πολύ διαφορετική. Το Ελληνικό Ινστιτούτο Παστέρ δεν έχει λόγο αυτόνομης ύπαρξης, παρά μόνο εάν παραμείνει, κύριε Υπουργέ, στον παραδοσιακό του «παστεριανό του ρόλο». Διότι, το Εθνικό Σύστημα Υγείας έχει αναπτύξει πάρα πολλές υπηρεσίες. Άρα, λοιπόν, δεν έχει κανένα άλλο λόγο, εκτός εάν παραμείνει σε αυτόν το ρόλο, που είχε, τον πολύ σημαντικό. Δηλαδή, εάν συνδυάζει την επιστημονική έρευνα, την παροχή υπηρεσιών υγείας και τη σύνδεση με το δίκτυο των Παστέρ όλου του κόσμου, εάν περιοριστεί στην έρευνα, τότε, δεν θα διαφέρει από τα άλλα ερευνητικά ιδρύματα. Έχουμε πολλά. Εάν πάλι περιοριστεί στην παροχή υπηρεσιών, τότε οι υπηρεσίες αυτές δεν θα είναι αιχμής. Δεν θα είναι, δηλαδή, στο μέτωπο της μάχης για τα μικρόβια, αλλά στη ρουτίνα, στα μεγάλα νοσοκομεία, που διαθέτει η χώρα και μάλιστα, επαρκέστατα σήμερα. Εάν πάλι αποσυνδεθεί από το δίκτυο των 35 ινστιτούτων Παστέρ, σε όλο τον κόσμο, τότε θα στερηθεί πολλά. Θα στερηθεί, δηλαδή, κοινών ερευνητικών προγραμμάτων, θα στερηθεί επίσης της συνεχούς μετεκπαίδευσης και ανταλλαγής επιστημόνων. Διότι, τα πρώτα χρόνια ερχόντουσαν εδώ και πηγαίναμε εκεί και ανταλλάσσαμε πάρα πολλά πράγματα, κύριε Υπουργέ, μεταξύ μας, στα πλαίσια των δυνατοτήτων, που είχε αυτό το ίδρυμα.

Τέλος, δεν θα είχε άμεση πρόσβαση σε γνώσεις, μετεκπαίδευση για τροπικές νόσους ή για νεοφανείς νόσους, όπως έγινε παλαιότερα με το Aids, πρόσφατα με τον HPV, αλλά και με τον Έμπολα, πριν από δύο-τρία χρόνια. Το Παστέρ ήταν αυτό, το οποίο έδωσε τις γενικές κατευθυντήριες γραμμές. Το ΚΕΕΛΠΝΟ το δικό μας καλό ήτανε, αλλά εκεί είχαμε τη μεγάλη εμπειρία, γιατί είχαμε τη διασύνδεση, με όλα τα κέντρα του κόσμου.

Άρα, λοιπόν, η προτεινόμενη σύμβαση, που είναι προϊόν κοινής επεξεργασίας, που το ξέρω πολύ καλά, με τους Γάλλους, εξυπηρετεί αυτούς τους σκοπούς, που σας είπα προηγουμένως, και γι' αυτό δίνουμε θετική ψήφο. Αλλά, κύριε Υπουργέ, δεν δίνουμε θετική ψήφο στη δική σας διαχείριση. Γιατί το Ελληνικό Ινστιτούτο Παστέρ υποχρηματοδοτείται. Δεν ανανεώνεται με επιστήμονες από το εξωτερικό. Δεν έχετε παρά μόνο ένα γιατρό, τον οποίο ξέρω και προσωπικά, με σοβαρή κλινική, βέβαια, και ερευνητική εμπειρία. Είναι πάρα πολύ καλός γιατρός. Ο στυλοβάτης του συστήματος του Παστέρ.

Γιατί δεν συγκρίνονται τα κέντρα αναφοράς του Ελληνικού Ινστιτούτου Παστέρ και δεν στηρίζουν ούτε της γρίπης, ούτε της ιλαράς, ούτε της ερυθράς, ούτε του γονόκοκκου, ούτε της πολιομυελίτιδας. Δεν έχουν στηριχτεί.

Και βέβαια, γιατί παραμελήσατε, κάποιος από τους συναδέλφους το είπε, τη μονάδα παραγωγής εμβολίων και ποιοτικού ελέγχου, η οποία είναι η μόνη στη χώρα και χρειάστηκε, πρόσφατα, το ξέρετε πολύ καλά, η παρέμβαση του Ιδρύματος Νιάρχου, για να ξεκινήσουν οι εργασίες ανακαίνισης; Γιατί σε αυτά προστίθεται και η δική σας κακοδιαχείριση. Και ποια είναι η διαχείριση; Από την ημέρα, που γίνατε κυβέρνηση, εδώ και τρία χρόνια, έχετε αλλάξει τρεις φορές το Διοικητικό Συμβούλιο. Δεν συντρέχει λόγος. Το έχετε αλλάξει δύο φορές και με το νόμο, θα το αλλάξετε για τρίτη φορά. Νομίζω ότι αυτό κάτι λέει.

Θετική, η ψήφος μας, λοιπόν, γιατί είναι θετικό αυτό που γίνεται, αλλά θα πρέπει να γίνεται μέσα στα πλαίσια μιας υγιούς και καλής διαχείρισης. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε τον κ. Γρηγοράκο. Το λόγο έχει ο Ειδικός Αγορητής του Λαϊκού Συνδέσμου Χρυσή Αυγή, κ. Γρέγος.

ΑΝΤΩΝΙΟΣ ΓΡΕΓΟΣ (Ειδικός Αγορητής του Λαϊκού Συνδέσμου Χρυσή Αυγή): Ευχαριστώ, κύριε Πρόεδρε.

Κατατέθηκε προς ψήφιση η εν λόγω Κύρωση Σύμβασης για το Ελληνικό Ινστιτούτο Παστέρ, η οποία είχε υπογραφεί, πέρσι, στις 31/7/2017, μεταξύ της Ελληνικής Κυβέρνησης και του Ελληνικού Ινστιτούτου Παστέρ. Η νέα Σύμβαση είναι το προϊόν μοιρασιών και ενεργειών μεταξύ του Υπουργείου Παιδείας, Έρευνας και Θρησκευμάτων, του Υπουργείου Υγείας και του Ελληνικού Ινστιτούτου Παστέρ και ως στόχευση έχουν την ανασύνθεση της οργανώσεως και τον εκσυγχρονισμό της λειτουργίας του ΕΙΠ.

Επιπροσθέτως, ο εκσυγχρονισμός αυτός, που εισάγεται, στην Αιτιολογική Έκθεση του παρόντος σχεδίου νόμου, κατατείνει στην εναρμόνιση του ερευνητικού κέντρου με τις σύγχρονες επιστημονικές απαιτήσεις της ιατρικής και της δημόσιας υγείας. Οι δραστηριότητες του ΕΙΠ πρέπει, κατά το σχέδιο νόμου, να καταγράφονται, σε επικυρωμένο πλαίσιο, χάριν της δημόσιας υγείας.

Σχετικά, τώρα, με τη νέα αυτή Κύρωση, όπως αναφέρεται, θεραπεύονται προβλήματα, που είχαν ανακύψει, σχετικά με την οργάνωση και τη λειτουργία του Ελληνικού Ινστιτούτου Παστέρ και μεταβάλλεται ο τρόπος, με τον οποίον λαμβάνονται αποφάσεις και συγκροτούνται τα όργανα. Ως σκοπός της Κυρώσεως, μνημονεύεται η αποτροπή του συγκεντρωτικού συστήματος, η υπερσυγκέντρωση των εξουσιών, γεγονός φυσικά, που προκαλεί έντονη θυμηδία, εάν όχι ειρωνεία, αξιολογώντας την πρακτική της Κυβέρνησης ΣΥΡΙΖΑ-ΑΝΕΛ, σε προηγούμενο σχέδιο νόμου, όπου θέτουν τους Υπουργούς τους, ως τοποτηρητές, αναθέτοντάς τους καίριο ρόλο και πλήθος εξουσιών.

Τέλος, η Κύρωση της Συμβάσεως αντανακλά, έτσι αναφέρεται, στην Αιτιολογική Έκθεση, την ευαισθησία της Κυβέρνησης στην αξιοποίηση του επιστημονικού δυναμικού και στη διασύνδεση της έρευνας, με την παραγωγική ανασυγκρότηση της χώρας. Η επιτομή του πολιτικού εμπαιγμού, εάν αναλογιστεί κανείς την ανυπαρξία κινήτρων και συνθηκών για τους νέους επιστήμονες, οι οποίοι φεύγουν στο εξωτερικό, αναζητώντας την αναγνώριση, που το ελληνικό κράτος τους αφαιρεί. Και μιλούν οι κυβερνώντες για παραγωγική ανασυγκρότηση, όταν έχουν καταρρακωθεί, μεθοδικά, οι παραγωγικές δομές, έχουν κατακερματίσει τον πρωτογενή τομέα και έχουν εξαφανίσει κάθε αναπτυξιακή προοπτική.

Το Ελληνικό Ινστιτούτο Παστέρ συστάθηκε, το 1920, όπως αναφέρθηκε και προηγουμένως, στόχος του είναι η πρόληψη και θεραπεία των μολυσματικών νοσημάτων, μέσω της έρευνας.

Επίσης, σήμερα ο στόχος αυτός έχει επεκταθεί και στην καταπολέμηση των μολυσματικών νοσημάτων. Στόχος της έρευνας του ΕΙΠ, σήμερα, αποτελεί και η καταπολέμηση άλλων νοσημάτων, όπως τα αυτοάνοσα, τα νευροεκφυλιστικά, τα νευρομυικά και διάφορες μορφές καρκίνου.

Το ΕΙΠ είναι νομικό πρόσωπο Ιδιωτικού Δικαίου και την εποπτεία αυτού συνασκούν το Υπουργείο Παιδείας Έρευνας και Θρησκευμάτων και το Υπουργείο Υγείας. Λειτουργεί, με βάση το νόμο, που αφορά τα ερευνητικά κέντρα και μια διμερή Συμφωνία, ν. 3733/2009, ανάμεσα στο ελληνικό κράτος και το Ινστιτούτο Παστέρ, στο Παρίσι.

Είναι μέλος του διεθνούς δικτύου Ινστιτούτων Παστέρ και διατηρεί ισχυρούς δεσμούς συνεργασίας με το ινστιτούτο Παστέρ στο Παρίσι και άλλα ινστιτούτα του δικτύου.

Ο στόχος του ΕΙΠ έχει ρητή αποστολή, αφενός προάγει την έρευνα, αφετέρου αποτελεί φορέα δράσεων δημόσιας υγείας. Επιπροσθέτως, δύναται να χορηγεί και υποτροφίες σε νέους ερευνητές. Η υποστήριξη της δημόσιας υγείας, ιδιαίτερα σε περιόδους επιδημιολογικών κρίσεων, καθώς και η προαγωγή της βιοϊατρικής έρευνας αποτελούν το βασικό στόχο του ΕΙΠ. Οι δράσεις, που αναπτύσσει, εστιάζονται στη δημόσια υγεία, στη βιοϊατρική, στη βασική και εφαρμοσμένη ιατρική και έρευνα, με σημασία στις λοιμώξεις και τα νευροεκφυλιστικά νοσήματα.

Επίσης, όπως προαναφέραμε, χρησιμοποιείται και στην έρευνα, παραγωγή και διάθεση εμβολίων και στην εκπαίδευση. Μπορεί, επίσης, να χορηγηθεί και υποτροφίες σε νέους ερευνητές, που είναι πολύ σημαντικό αυτό.

Τώρα, όσον αφορά τη σύνθεση του Δ.Σ. αυτή εκπίπτει στα πέντε μέλη. Υπάρχει, όμως, μια έκδηλη αοριστία, όσον αφορά τα δύο εξωτερικά μέρη συμβουλίου, που, σύμφωνα με το άρθρο 4, είναι επιστήμονες με διεθνές κύρος, εμπειρία και δραστηριότητα σχετική με ένα τουλάχιστον από τα αντικείμενα του Ινστιτούτου.

Επίσης, στο άρθρο 4, υπάρχει μια κατάφωρη αντίθεση, μεταξύ της ανάγκης, περί άρσεως της υπερσυγκεντρώσεως εξουσιών και της κοινής Υπουργικής Απόφασης μεταξύ των Υπουργών, που, βάσει αυτής, δημοσιεύεται ανοικτή πρόσκληση υποβολής των υποψηφιοτήτων για την επιλογή των τριών μελών, όπως και βάσει της ΚΥΑ των Υπουργών Παιδείας και Υγείας, συγκροτείται Επιτροπή για την αξιολόγηση των υποψηφιοτήτων.

Εδώ, δηλαδή, διαπιστώνουμε τον ορισμό της έλλειψης διαδικασιών διαφάνειας, καθώς μπορεί το Ινστιτούτο Παστέρ ή το διεθνές επιστημονικό συμβούλιο του ΕΙΠ ή το επιστημονικό συμβούλιο του ΕΙΠ να προτείνουν υποψηφιότητες, αλλά οι Υπουργοί εκδίδουν την κοινή Υπουργική Απόφαση, για να συγκροτηθεί η εν λόγω επιτροπή και αυτή, με τη σειρά της να εγκρίνει τις υποψηφιότητες.

Ακόμη, είναι αξιοκατάκριτη η σύνθεση αυτής Επιτροπής, η οποία θα αξιολογήσει και τις υποψηφιότητες. Δηλαδή, τα τρία μέλη εκ των επτά, που συνθέτουν την Επιτροπή, μπορεί να προέρχονται απευθείας από τους Υπουργούς. Σύμφωνα, δηλαδή, με το άρθρο 4, μπορεί το Συμβούλιο Έρευνας και Καινοτομίας του ΕΣΕΚ να οριστικοποιεί τον κατάλογο υποψηφιοτήτων, που του έχει προταθεί, εν συνεχεία, όμως, στον κατάλογο αυτό, δύναται ο Υπουργός Παιδείας και ο Υπουργός Υγείας να ορίσουν αυτοί τα τρία μέλη, με τους αναπληρωτές τους.

Καθίσταται έτσι αντιληπτό και από άλλες διατάξεις, ότι μαζί με την αναγκαία επικαιροποίηση της από 28/03/2008 συμβάσεως, η οποία προηγείται πράγματι χρονικά από καίριων και ριζικών μεταβολών στην έρευνα και τεχνολογία προωθούνται ενδεχομένως και μικροπολιτικές σκοπιμότητες, κομματικά στοιχεία και, αν μη τι άλλο, γίνεται προσπάθεια να εξυπηρετούνται τα κομματικά συμφέροντα, αν όχι να διέλθει το Ινστιτούτο στη σφαίρα πολιτικής επιρροής της Κυβέρνησης.

Διατηρούμε πάντα κάποιους προβληματισμούς και επιφυλάξεις, ειδικά σε θέματα που αφορούν το συγκεκριμένο Υπουργείο, κρατάμε τη θέση των εργαζομένων στο ίδρυμα, δηλώνουμε επιφύλαξη και θα τοποθετηθούμε και στην Ολομέλεια. Σας ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ακριώτης Γιώργος, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Έφη, Δριτσέλη Παναγιώτα, Θηβαίος Νικόλαος, Κατσαβριά Χρυσούλα, Κωνσταντινέας Πέτρος, Μηταφίδης Τριαντάφυλλος, Μιχελής Θανάσης, Μουμουλίδης Θέμης, Πάντζας Γεώργιος, Παπαδόπουλος Χριστόφορος, Σεβαστάκης Δημήτρης, Σκουρολιάκος Πάνος, Στέφος Γιάννης, Τζούφη Μερόπη, Ανδριανός Ιωάννης, Αντωνίου Μαρία, Τσιάρας Κωνσταντίνος, Βλάσσης Κωνσταντίνος, Κέλλας Χρήστος, Κεραμέως Νίκη, Κεφαλογιάννη Όλγα, Κοντογεώργος Κωνσταντίνος, Κουτσούμπας Ανδρέας, Χαρακόπουλος Μάξιμος, Στύλιος Γεώργιος, Γρηγοράκος Λεωνίδας, Κεφαλίδου Χαρά, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Λαμπρούλης Γεώργιος, Βαρδαλής Σάκης, Τάσσος Σταύρος, Κατσίκης Κωνσταντίνος, Παπαχριστόπουλος Αθανάσιος, Μεγαλομύστακας Αναστάσιος και Μαυρωτάς Γεώργιος .

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ τον κ. Γρέγο. Το λόγο έχει ο Ειδικός Αγορητής του Κ.Κ.Ε., ο κ. Λαμπρούλης.

ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κ.Κ.Ε.): Ευχαριστώ, κύριε Πρόεδρε.

Η αναφορά στην Αιτιολογική Έκθεση του σχεδίου νόμου, που αφορά, βεβαίως, την υπογραφή της νέας Σύμβασης, όπως αναφέρεται, είναι απαραίτητη ή ήταν απαραίτητο να εκσυγχρονιστεί το θεσμικό πλαίσιο της λειτουργίας και βεβαίως, όλο αυτό να συνάδει με τα σύγχρονα επιστημονικά δεδομένα, στους τομείς της Ιατρικής επιστήμης και δημόσιας υγείας.

Αλλαγές, οι οποίες αφορούν, κυρίως, το οργανωτικό - διοικητικό μέρος, οι οποίες βεβαίως, όπως εκτιμούν οι συμβαλλόμενοι, θα βοηθήσουν, ώστε το Ινστιτούτο να επιτελέσει καλύτερα το ρόλο του. Κατά τη γνώμη μας, πρόκειται για έναν εκσυγχρονισμό, που δεν αναιρεί, αλλά αντίθετα κινείται στην κατεύθυνση ενίσχυσης της εμπορευματικής και επιχειρηματικής λειτουργίας αυτού του Ινστιτούτου, στην οποία συνεχώς προσαρμόζεται, εξάλλου, εδώ και χρόνια.

Σε ό,τι αφορά το ΕΙΠ, που αποτελεί γνωστό σε όλους παράρτημα του Ινστιτούτου Παστέρ, στην Ελλάδα, λειτουργεί όπως και το Ινστιτούτο Παστέρ, ως επιχείρηση, που χρηματοδοτείται και από το κράτος. Όπως φαίνεται, εξάλλου και στην ετήσια έκθεση, το 2016, που είναι δημοσιευμένη στα site του μητρικού ινστιτούτου Παστέρ, βαθαίνει η λειτουργία του ινστιτούτου, ως επιχειρηματικού οργανισμού, περίπου το 44% των εσόδων του προέρχονται από την επιχειρηματική δραστηριότητα είτε αυτό αφορά σε ερευνητικές συμβάσεις με την Κυβέρνηση και τους ιδιώτες, τα πνευματικά δικαιώματα ιδιοκτησίας, πώληση εμπορευμάτων διαγνώσεις, θεραπείες και λοιπά.

Αντίστοιχα, το ελληνικό Ινστιτούτο Παστέρ, όπως αναφέρεται στο site, ανάμεσα στους σκοπούς του είναι και η εμπορευματοποίηση κάποιων από τα ερευνητικά του προϊόντα και κατά τη διάρκεια των τελευταίων χρόνων, στο ελληνικό Ινστιτούτο Παστέρ, υπάρχει ένας αυξανόμενος αριθμός πατεντών και πολλών προγραμμάτων έρευνας και ανάπτυξης, σε συνεργασία με τη φαρμακοβιομηχανία, όπου χρησιμοποιούνται προϊόντα του ελληνικού ινστιτούτου Παστέρ, μερικά προϊόντα.

Αυτή η ενίσχυση της εμπορευματικές λειτουργίας και η συνακόλουθη προσαρμογή στην ανταγωνιστικότητα, είναι, κατά τη γνώμη μας, το κύριο ζήτημα, που εκ των πραγμάτων ανατρέπει το χαρακτήρα του ιδρύματος, ως μη κερδοσκοπικού. Και βεβαίως, αυτό λειτουργεί και υπέρ του δημοσίου συμφέροντος ή όχι, όπως αναφέρεται, για παράδειγμα, στο άρθρο 2.

Αναφέρθηκε, είναι γνωστό, ότι το ελληνικό ίδρυμα Παστέρ ιδρύθηκε, το 1920, σε μια περίοδο, που η Ελλάδα δεν είχε ούτε εξειδικευμένο προσωπικό ούτε υποδομές, στον τομέα της έρευνας, της δημόσιας υγείας και τα λοιπά. Βέβαια, σήμερα συνεχίζεται, έστω αυτή η πενιχρή χρηματοδότηση – η κρατική χρηματοδότηση - του ελληνικού, όμως, το παραγόμενο έργο όλων αυτών των χρόνων είναι και παραγωγή έργου, στο πλαίσιο του δημόσιου συστήματος υγείας και αντίστοιχα παιδείας.

Αναγνωρίζεται, λοιπόν, η ιδιοκτησία, δηλαδή η βάση της ανάπτυξης της επιχειρηματικής δράσης του Ινστιτούτου και αυτό, εκτός των άλλων, απομακρύνει τη βασική ανάγκη και προτεραιότητα, που έπρεπε να υπάρχει για τη δημιουργία, όσο το δυνατόν αυτοτελούς ανάπτυξης τέτοιων υπηρεσιών από το Κράτος και όχι να αποτελούν πεδίο συμφωνιών, που επικρατεί το στοιχείο του κέρδους.

Στο πλαίσιο αυτό, το λεγόμενο «δημόσιο συμφέρον» δεν ταυτίζεται με τις λαϊκές ανάγκες και συμφέροντα. Για παράδειγμα, είναι γνωστό το ζήτημα, που είχε προκύψει, με τα εμβόλια κατά της φυματίωσης, τα οποία αποτελούν πατέντα του Ινστιτούτου Παστέρ του μητρικού και στα οποία, όμως, υπήρχε έλλειψη για την κάλυψη των αναγκών.

Όμως και στον τομέα της έρευνας, στις σημερινές συνθήκες, είναι γνωστό ότι ο προσανατολισμός καθορίζεται, σε μεγάλο βαθμό, από τη σύμφυση των ερευνητικών κέντρων με τις επιλογές των επιχειρηματικών ομίλων, με ένα και μοναδικό κριτήριο το κέρδος, που αποτελεί βασική πολιτική φυσικά κατεύθυνσης της Ε.Ε..

Όλα τα παραπάνω καθιστούν βάσιμη την κριτική μας, ότι οι πράγματι μεγάλες δυνατότητες, που έχει το Ελληνικό Ινστιτούτο Παστέρ, λόγω της μακρόχρονης εμπειρίας του, του επιστημονικού προσωπικού, που διαθέτει, το αποτέλεσμα, όμως της δουλειάς αυτών των επιστημόνων, του προσωπικού, εν γένει, εμποδίζεται να αποτελεί συμβολή στη δημόσια υγεία, ως καθολικό δωρεάν και σύγχρονο δικαίωμα.

Γι' αυτό κύριε Πρόεδρε, θα δηλώσουμε «παρών».

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ. Το λόγο έχει ο Ειδικός Αγορητής των ΑΝ.ΕΛ, ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής από τους Ανεξάρτητους Έλληνες - Εθνική Πατριωτική Δημοκρατική Συμμαχία): Ευχαριστώ, κύριε Πρόεδρε, ευχαριστώ και τον κ. Υπουργό, για τον εισαγωγικό του πρόλογο, σ' αυτό το νομοσχέδιο του Υπουργείου Παιδείας, το οποίο, κατά βάση, διαρθρώνεται σε 17 άρθρα και αναφέρεται στην επικαιροποιημένη ανανέωση της Σύμβασης, μεταξύ της Ελληνικής Κυβέρνησης, του Ινστιτούτου Παστέρ και του Ελληνικού Ινστιτούτου Παστέρ, προς αντικατάσταση της προηγούμενης Σύμβασης, της 28ης Μαρτίου 2008, όπως αυτή έχει κυρωθεί, με το ν.3733/2009.

Οι ρυθμίσεις της νέας προς κύρωση Σύμβασης έχουν ως σκοπό το θεσμικό εκσυγχρονισμό της λειτουργίας του Ινστιτούτου, το οποίο, σημειωτέον, είναι ένα από τα σημαντικότερα ερευνητικά κέντρα της χώρας και το αρχαιότερο ερευνητικό ίδρυμα της Ελλάδας, στον τομέα της βιοϊατρικής έρευνας.

Το Ελληνικό Ινστιτούτο Παστέρ ιδρύθηκε, όπως αναφέρθηκε και από άλλους συναδέλφους, στις 26 Απριλίου του 1919 και είχε δημιουργηθεί, για να αντιμετωπίσει τα σοβαρά προβλήματα, που αφορούσαν στη δημόσια υγεία της χώρας, εκείνη την εποχή, όπως ο τύφος και ο κίτρινος πυρετός. Σήμερα, το Ινστιτούτο Παστέρ είναι κέντρο αναφοράς και αριστείας, για τις νευροεπιστήμες και τα νοσήματα του κεντρικού νευρικού συστήματος, ενώ στα εργαστήριά του συγκαταλέγονται τα Εθνικά Εργαστήρια Αναφοράς Λοιμώξεων, το Τμήμα Εμβολίων, καθώς και το Διαγνωστικό Τμήμα.

Με την παρούσα Σύμβαση, επανακαθορίζονται οι κανόνες οργάνωσης και λειτουργίας και τροποποιούνται διαδικασίες λήψης αποφάσεων, με σκοπό την εναρμόνιση με τα σύγχρονα επιστημονικά δεδομένα και την αποφυγή υπερσυγκέντρωσης εξουσιών.

Στα άρθρα 1 έως 3, ορίζεται ο καθορισμός των κανόνων λειτουργίας και οργάνωσης του Ελληνικού Ινστιτούτου Παστέρ, η νομική του μορφή, αλλά και η ιδιότητά του, ως μέλους του διεθνούς δικτύου των Ινστιτούτων Παστέρ.

Συγκεκριμένα, είναι ερευνητικό κέντρο, που λειτουργεί ως ΝΠΙΔ, μη κερδοσκοπικού χαρακτήρα και εποπτεύεται από τη Γενική Γραμματεία Έρευνας και Τεχνολογίας. Στόχος του Ελληνικού Ινστιτούτου Παστέρ είναι η προαγωγή του δημόσιου συμφέροντος, μέσω των δράσεων έρευνας και καινοτομίας, που αναλαμβάνει, στον τομέα της δημόσιας υγείας. Έχει διττό ρόλο, τόσο ως ερευνητικό κέντρο, όσο και ως φορέας δράσεων δημόσιας υγείας, ενώ παράλληλα έχει και τη δυνατότητα να χορηγεί υποτροφίες σε νέους ερευνητές.

Στο άρθρο 4, ορίζεται ο ρόλος, οι αρμοδιότητες και η σύνθεση του Δ.Σ. του Ινστιτούτου. Το Δ.Σ. ορίζεται, με κοινή απόφαση των Υπουργών Παιδείας και Υγείας, είναι πενταμελές και έχει τετραετή θητεία, ενώ κάθε μέλος του Δ.Σ. δύναται να υπηρετήσει έως δύο θητείες. Προβλέπονται έξι τακτικές συνεδριάσεις το χρόνο, ενώ τα μέλη, με δικαίωμα ψήφου, δικαιούνται αποζημίωσης για τη συμμετοχή τους στις συνεδριάσεις.

Στα άρθρα 5 – 7, επανακαθορίζονται θέματα σχετικά με το Γενικό Διευθυντή, το Διοικητικό Διευθυντή και το Διεθνές Επιστημονικό Συμβούλιο. Ο Γενικός Διευθυντής ορίζεται από επταμελή Επιτροπή Αξιολόγησης, που συστήνει το Δ.Σ. και αποτελείται από επιστήμονες εγνωσμένου κύρους. Διορίζεται για πλήρη θητεία τετραετούς διάρκειας, μετά από κοινή απόφαση των Υπουργών Παιδείας, Έρευνας και Θρησκευμάτων και Υγείας και δεν μπορεί να υπηρετήσει στην ίδια θέση για περισσότερες από δύο θητείες. Οι διορισμοί, αλλά και η παύση των λοιπών Διευθυντών, του Διοικητικού Διευθυντή και του λοιπού προσωπικού γίνονται, κατόπιν εισηγήσεων του Γενικού Διευθυντή, στο Διοικητικό Συμβούλιο. Το Διεθνές Επιστημονικό Συμβούλιο του Ελληνικού Ινστιτούτου Παστέρ είναι συμβουλευτικό όργανο, αποτελείται από έξι μέλη, τα οποία έχουν δικαίωμα μιας και μόνο τετραετούς θητείας και συγκροτείται με απόφαση του προέδρου του Δ.Σ..

Στα άρθρα 8 έως 10, ορίζεται το πλαίσιο συνεργασίας, μεταξύ του Ινστιτούτου Παστέρ και του Ελληνικού Ινστιτούτου Παστέρ. Ρυθμίζονται θέματα σχετικά με τη χρήση του ονόματος «Παστέρ» και θεσμοθετείται ο ετήσιος τακτικός έλεγχος οικονομικής διαχείρισης, από εταιρεία ορκωτών λογιστών, στους πρώτους πέντε μήνες του έτους. Η έκθεση των ορκωτών ελεγκτών κοινοποιείται και στους αρμόδιους Υπουργούς, με τους τελευταίους να έχουν δικαίωμα να ζητήσουν, ανά πάσα στιγμή, έκτακτο διαχειριστικό έλεγχο.

Στα άρθρα 11 έως 16, ορίζεται η πενταετής διάρκεια της ανανεούμενης υπό κύρωση Σύμβασης και επαναλαμβάνονται οι υποχρεώσεις των Μερών, Ελληνικής Κυβέρνησης και Ινστιτούτου, απέναντι στο Ελληνικό Ινστιτούτο Παστέρ. Η παρούσα Σύμβαση έχει διάρκεια πέντε ετών, με τη δυνατότητα σιωπηρής ανανέωσης, για επιπλέον πέντε έτη, κατά την οποία η Ελληνική Κυβέρνηση υποχρεούται να καταβάλλει ετησίως τακτική επιχορήγηση στο Ελληνικό Ινστιτούτο Παστέρ για την εύρυθμη λειτουργία του.

Τέλος, το Ινστιτούτο Παστέρ δεσμεύεται να διαθέτει επιστημονική και τεχνολογική ενίσχυση προς το Ελληνικό Ινστιτούτο Παστέρ, εάν και εφόσον προηγηθεί σχετικό αίτημα. Στο πλαίσιο συνεργασίας, συμπεριλαμβάνεται η υλοποίηση κοινών ερευνητικών προγραμμάτων, η ανταλλαγή ερευνητών, η μετεκπαίδευση επιστημόνων και εν γένει η συνεργασία, σε σειρά εκδηλώσεων του διεθνούς δικτύου, ενώ το σύνολο των δαπανών, που προκαλούνται, αντιμετωπίζεται από τις πιστώσεις του προϋπολογισμού του Ελληνικού Ινστιτούτου Παστέρ.

Αναλογιζόμενοι την ιστορική παρουσία, την κοινωνική προσφορά και την επιστημονική συνδρομή του ερευνητικού αυτού Ιδρύματος στην Ελλάδα, οι Ανεξάρτητοι Έλληνες τασσόμεθα υπέρ της ψήφισης της σχετικής Κύρωσης.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Νομίζω ότι δεν υπάρχει κάποιος, ο οποίος να αμφισβητεί τη σημασία και το έργο, που έχει διατελέσει, όλα αυτά τα χρόνια, στην ιστορία της Ελλάδας, το συγκεκριμένο Ινστιτούτο. Η εκάστοτε κυβέρνηση θα πρέπει να φροντίζει να ενισχύει αυτό το έργο, θα έπρεπε να μην υπάρχουν κενά, θα έπρεπε σίγουρα να προσπαθούμε για το καλύτερο.

Υπάρχουν κάποια σημεία, σ' αυτό το σχέδιο νόμου, τα οποία, ίσως, να μας δημιουργούσαν κάποιες αμφιβολίες, όσον αφορά κυρίως στην επιλογή των στελεχών, ωστόσο το γεγονός ότι υπάρχει συμφωνία, μεταξύ του Γενικού Διευθυντή του ινστιτούτου Παστέρ όσο και της Προέδρου του Ελληνικού ινστιτούτου Παστέρ, μας διαβεβαιώνει ότι όλα θα κυλήσουν όπως πρέπει και ότι δεν θα υπάρχουν ζητήματα.

Επομένως, έχοντας υπόψη μας πόσο σημαντικό είναι αυτό, που συζητούμε, σήμερα, είμαστε θετικοί σε αυτό το νομοσχέδιο και ευελπιστούμε ότι η νέα αυτή Κύρωση θα διευκολύνει το έργο του Ιδρύματος και θα ενισχύσει την προσπάθεια, που γίνεται. Με γνώμονα αυτό, υπερψηφίζουμε το συγκεκριμένο νομοσχέδιο.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από ΤΟ ΠΟΤΑΜΙ): Το παρόν σχέδιο νόμου βρίσκεται στη σωστή κατεύθυνση και λέω εξαρχής ότι είμαστε υπέρ. Αποτελεί, ουσιαστικά, ένα προϊόν διαπραγμάτευσης, μεταξύ του Υπουργείου Παιδείας, Έρευνας και Θρησκευμάτων, του Υπουργείου Υγείας, του Ελληνικού Ινστιτούτου Παστέρ και του Ινστιτούτου Παστέρ, του μητρικού, με σκοπό τον εκσυγχρονισμό της λειτουργίας του Ελληνικού Ινστιτούτου, σε αντικατάσταση της από το 2008 Σύμβασης, μεταξύ των ίδιων συμβαλλομένων, που είχε επικυρωθεί με το ν.3733/2009. Είναι εύλογη η περιοδική επικαιροποίηση των σχετικών συμβάσεων, προκειμένου να ακολουθούν τις εξελίξεις, άλλωστε και στην προς κύρωση Σύμβαση προβλέπεται η διάρκεια της σε πέντε συν πέντε έτη, δηλαδή, με δυνατότητα προεκτάσεις, στις διατάξεις του άρθρου 14.

Ένα χαρακτηριστικό της συγκεκριμένης Σύμβασης είναι ο περιορισμός της διάρκειας των θητειών σε τέσσερα έτη, από πέντε έτη, ενώ παραμένει η δυνατότητα ανανέωσής τους για μια φορά. Περιορισμός, δηλαδή, στον αριθμό των θητειών ουσιαστικά.

Μια γενική παρατήρηση, που έχουμε εδώ, αφορά ευρύτερα τη Διοίκηση Οργανισμών, είναι η εξής, ότι θα πρέπει να υπάρχει πάντα ένας συμβιβασμός, μεταξύ της μη μονιμότητας και της συνέχειας στη Διοίκηση και ίσως η προοδευτική και η περιοδική αλλαγή ενός ποσοστού των Μελών των Διοικητικών Συμβουλίων να είναι η βέλτιστη επιλογή, όχι μόνο για το συγκεκριμένο Ινστιτούτο, για τους φορείς, γενικότερα, που εποπτεύει το Υπουργείο. Προοδευτική και περιοδική αλλαγή, δηλαδή, ενός ποσοστού των μελών των Δ.Σ. κάθε φορά.

Να πάω σε κάποιες λεπτομέρειες, επί των άρθρων. Στο άρθρο 6, που αναφέρεται στο Διοικητικό Διευθυντή, γίνεται αναφορά στον Εσωτερικό Κανονισμό του Ελληνικού Ινστιτούτου Παστέρ, που δεν υπάρχει, ενώ στο άρθρο 17 αναφέρει ότι πρέπει σε ένα χρόνο, ουσιαστικά, να καταρτίσει οργανισμό, βάζει, δηλαδή, προθεσμία, ενώ δεν βάζει προθεσμία για τον Εσωτερικό Κανονισμό, κάτι το οποίο προβλέπεται, ήδη, από το νόμο του 2014, περί της έρευνας. Εκεί που νόμιζα ότι μόνο τα πανεπιστήμια δεν είχαν Εσωτερικούς Κανονισμούς και οργανισμούς, βλέπουμε ότι και τα Ερευνητικά Κέντρα πρέπει να κάνουν γοργά βήματα σε αυτή την κατεύθυνση.

Στο άρθρο 7, που αφορά το Διεθνές Επιστημονικό Συμβούλιο, το εξαμελές, στο εδάφιο α΄ αναφέρεται ότι τα δύο οριζόμενα από το Δ.Σ. μέλη είναι Έλληνες επιστήμονες διεθνούς κύρους. Τα εδάφια β΄ και γ΄ αναφέρονται στο Γενικό Διευθυντή του Παστέρ και σε μια κοινή απόφαση μεταξύ του Γενικού Διευθυντή και του Δ.Σ. για τους άλλους τέσσερις επιστήμονες. Δεν ξέρω αν θα έπρεπε να υπάρχει κάποια πρόβλεψη, επειδή μιλάμε για Διεθνές Επιστημονικό Συμβούλιο, ότι θα πρέπει να είναι αλλοδαποί οι επιστήμονες αυτοί ή κάποιοι από αυτούς, τουλάχιστον. Διαφορετικά, αν επιλεχθούν και οι έξι να είναι Έλληνες, τότε δεν θα έχουμε Διεθνές Επιστημονικό Συμβούλιο.

Στο άρθρο 17, στην παράγραφο 17.7 γίνεται αναφορά στο παράρτημα της Σύμβασης, το οποίο δεν περιλαμβάνεται στο αναρτηθέν κείμενο του σχεδίου νόμου και ανατρέχοντας στο ΦΕΚ του 2009, στον προηγούμενο, δηλαδή, νόμο, που είχε κυρώσει τη Σύμβαση, υποθέτουμε ότι αφορά τη χάρτα αξιών και σημάτων του Ινστιτούτου Παστέρ, που υπάρχει στη σχετική δήλωση.

Μια τελευταία ερώτηση είναι, αν θα κατατεθεί και το Παράρτημα της Σύμβασης.

Αυτά τα σύντομα από εμένα. Είμαστε θετικοί, λοιπόν, στο παρόν νομοσχέδιο, στην Κύρωση, δηλαδή, ουσιαστικά της Σύμβασης με το Ινστιτούτο Παστέρ. Ευχαριστώ πολύ, κύριε Πρόεδρε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ολοκληρώθηκε ο κύκλος των Εισηγητών και Ειδικών Αγορητών των Κομμάτων. Το λόγο έχει ο κ. Υπουργός.

ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων): Κάποιες απαντήσεις θα ήθελα να δώσω, γιατί πραγματικά εκπλήσσομαι με ορισμένες από τις ενστάσεις, που εκφράστηκαν, από την πλευρά της Αντιπολίτευσης. Θέλω να δώσω κάποιες διευκρινίσεις.

Όπως ελέχθη από πολλούς εκ των Αγορητών, η Συμφωνία έγινε, μεταξύ του Γαλλικού Ινστιτούτου Παστέρ, του Ελληνικού Ινστιτούτου Παστέρ και των δύο Υπουργείων και υπήρξε μακρόχρονη διαπραγμάτευση για το σκοπό αυτόν. Εκείνο που θα ήθελα να τονίσω και ίσως δεν είναι γνωστό, γιατί αναφέρθηκε ότι άλλαξε πολλές φορές το Δ.Σ., είναι ότι το Δ.Σ. άλλαξε μια φορά και αν δεν είχε γίνει αυτή η αλλαγή, οι Γάλλοι ήταν έτοιμοι να πάρουν πίσω το όνομα «Παστέρ», για διάφορους λόγους, που δεν είχαν να κάνουν μόνο με το επιστημονικό ζήτημα, αλλά είχαν να κάνουν και με άλλες καταστάσεις ανεπιθύμητες, που θέλουμε να τις αφήνουμε μακριά. Μια φορά άλλαξε το Δ.Σ. και με αυτό τον τρόπο, σώθηκε το όνομα, το Label που λέμε, η ετικέτα «Παστέρ» και βέβαια, το άλλο ζήτημα ήταν η ανανέωση της Σύμβασης, η οποία έγινε. Λέχθηκε ότι υπάρχει τάση ελέγχου του Δ.Σ. από την Πολιτεία, την παρούσα Πολιτεία, που απ' ό,τι καταλαβαίνω, τα πάντα τα κάνει, για να ελέγχει και να βάζει τα δικά της παιδιά.

ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ)(*ομιλεί εκτός μικροφώνου):* Αλλάξατε το Δ.Σ., αφήσατε τον Πρόεδρο, μετά αλλάξατε τον Πρόεδρο και αυτή τη στιγμή, τον Γενικό Διευθυντή.

ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων): Αναφέρομαι για την τάση «ελέγχου» του Δ.Σ.. Πραγματικά, δεν κατανοώ όταν η Πολιτεία μένει μακριά. Το Δ.Σ. έχει 7 μέλη, τρία ανεξάρτητα μέλη, όπως αναφέρθηκε, δύο τα οποία ορίζονται από το κάθε Υπουργείο Υγείας και Υπουργείο Παιδείας και δύο, που ορίζονται από τη γαλλική πλευρά. Τώρα, μιλάμε για τα τρία ανεξάρτητα μέλη. Εκεί εφαρμόζουμε ακριβώς ό,τι προβλέπει ο νόμος για την έρευνα, που ο νόμος για την έρευνα προβλέπει μια συγκεκριμένη διαδικασία εκλογής από επιστήμονες διεθνούς κύρους και ταυτόχρονα, διαδικασία εκλογής, στην οποία μετέχουν και εκπρόσωποι των ερευνητών του Κέντρου. Επομένως, δεν καταλαβαίνω με ποιον τρόπο γίνεται ο «έλεγχος». Και όσον αφορά στη Διεύθυνση, τον Διευθυντή, αυτός επιλέγεται με τη διαδικασία, που προβλέπει ο νόμος από Σώμα, το οποίο ορίζει το Διοικητικό Συμβούλιο.

Εδώ θα ήθελα να τονίσω, γιατί εδώ υπάρχει μια αντίφαση. Μέχρι στιγμής, τα μέλη του Δ.Σ. ορίζονταν από τον εκάστοτε Υπουργό ή από τους εκάστοτε Υπουργούς. Δεν συμβαίνει αυτό πλέον. Οπότε, νομίζω ότι είναι λιγάκι οξύμωρο να λέμε ότι «εμείς προσπαθούμε να το ελέγξουμε».

Το ζήτημα της παροχής υπηρεσιών. Πράγματι, το ινστιτούτο Παστέρ παρείχε υπηρεσίες και θα παρέχει υπηρεσίες, όπως λέχθηκε, αλλά ίσως αυτό δεν επισημάνθηκε όσο θα έπρεπε. Οι υπηρεσίες αυτές είναι πολύ ειδικές, αφορούν κυρίως σπάνια νοσήματα, τα οποία η κερδοσκοπία εταιριών φαρμακευτικών δεν θέλει να τα αντιμετωπίσει εύκολα και αυτό συμβαίνει.

Για το σχόλιο που εκφράστηκε από τον Εκπρόσωπο του Κ.Κ.Ε., ότι αποτελεί, πλέον, κερδοσκοπικό οργανισμό, νομίζω ότι αυτό δεν ισχύει. Δεν υπάρχει κέρδος στις δραστηριότητες, οι οποίες αποφέρουν εισόδημα για το Ινστιτούτο, το οποίο επανεπενδύεται στις δραστηριότητες του Ινστιτούτου. Δεν σημαίνει αυτό ότι έχει γίνει κερδοσκοπικός οργανισμός.

Θα ήθελα να αναφερθώ, επίσης, στο θέμα της επιχορήγησης, γιατί το Ινστιτούτο Παστέρ, όταν το βρήκαμε, ήταν σχεδόν διαλυμένο, είχε αφεθεί στην τύχη του. Είχε αφεθεί στην τύχη του και από την άποψη της επιχορήγησης. Για πρώτη φορά, πραγματικά, καλύφθηκε η μισθοδοσία όλου του τακτικού προσωπικού και όχι μόνο. Για πρώτη φορά, μετά περίπου από δέκα χρόνια, αν θυμάμαι καλά, δόθηκαν οκτώ νέες θέσεις προσωπικού, πολύ μεγάλο ποσοστό, σε σχέση με το προσωπικό, το οποίο είχε και έχει, μέχρι σήμερα, το Ίδρυμα. Οκτώ νέες θέσεις και νομίζω ήδη βρισκόμαστε στη συμπλήρωση δύο από αυτών. Τρεις, μάλιστα, από αυτές τις θέσεις έχουν να κάνουν με ειδικούς λειτουργικούς επιστήμονες, οι οποίοι θα έχουν κατ' εξοχήν εστίαση στην προαγωγή των υπηρεσιών και όχι τόσο πολύ στην έρευνα, που προσφέρει το Ίδρυμα Παστέρ, αλλά οι υπόλοιπες είναι ερευνητικές θέσεις. Με την ευκαιρία, να πω ότι πράγματι υπήρχε ένας γιατρός και τώρα υπάρχει και δεύτερος μέσα από αυτό.

Θέλω να πω ότι και οικονομικά - θα έχουμε άλλη ευκαιρία να τα πούμε αυτά για τα οικονομικά της έρευνας - όταν τα τελευταία τρία χρόνια έχει υπερδιπλασιαστεί η δημόσια δαπάνη για την έρευνα είτε από τον τακτικό προϋπολογισμό είτε από το πρόγραμμα δημοσίων επενδύσεων, έχει υπερδιπλασιαστεί και το ξανατονίζω, σε χρόνια ιδιαίτερα δύσκολα, το να λέει κανένας ότι «δεν στηρίζεται το Ινστιτούτο Παστέρ», τώρα τι να απαντήσω γι’ αυτό; Σαφώς, στηρίζεται το Ινστιτούτο Παστέρ, σαφώς στηρίζεται το τακτικό του προσωπικό και όσον αφορά τα βασικά λειτουργικά του έξοδα, στηρίζονται πάλι από το πρόγραμμα δημοσίων επενδύσεων, με τις προβλέψεις, που έχουν γίνει με συγκεκριμένα προγράμματα που στηρίζουν όλα τα Ερευνητικά Κέντρα.

Επομένως, με τον τρόπο αυτό, το Ινστιτούτο Παστέρ, ουσιαστικά ολοκληρώνεται, όλο και περισσότερο, «μπαίνει» με τη Σύμβαση αυτή, μέσα στο ερευνητικό τοπίο που έχει διαμορφωθεί στη χώρα, για όλα τα υπόλοιπα Ερευνητικά Κέντρα, τα οποία εποπτεύει η Γενική Γραμματεία Έρευνας και Τεχνολογίας, ενώ ταυτόχρονα εξασφαλίζει αυτή τη διεθνή διάσταση, η οποία είναι απαραίτητη για τη σύνδεση κυρίως με τη Γαλλία, αλλά και με άλλα μέρη. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Κέλλας, Εισηγητής της Ν.Δ..

ΧΡΗΣΤΟΣ ΚΕΛΛΑΣ (Εισηγητής της Ν.Δ.): Θα επανέλθω σε αυτά που είχα ρωτήσει και στην Εισήγησή μου. Τι υποκαταστήματα θέλετε να ανοίξετε; Τι θα παρέχουν από υπηρεσίες; Έχετε το Υπουργείο Υγείας, έχετε τόσους Οργανισμούς, έχετε το ΚΕΕΛΠΝΟ, γιατί μεταφέρετε στο Εθνικό Ίδρυμα Παστέρ την αγορά εμβολίων;

ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων): Μα, δεν είναι όλη η αγορά εμβολίων, η οποία έχει μεταφερθεί. Είναι κάποια από τα εμβόλια, τα οποία, όπως σας είπα, έχουν να κάνουν με σπάνιες ασθένειες.

Τώρα, όσον αφορά το θέμα των υποκαταστημάτων, δεν αναφέρονται πουθενά «υποκαταστήματα». Κάποιες δράσεις ή κάποιες υπηρεσίες, μπορεί να προσφέρονται και εκτός της περιοχής των Αθηνών. Εκείνο το οποίο, αυτή τη στιγμή, είχαμε - κι εδώ δίνεται η δυνατότητα χωρίς να λέμε ότι θα γίνει οπωσδήποτε - στην Περιφέρεια, υπηρεσίες, που έχουν να κάνουν με ζώα, τα οποία θα χρησιμοποιηθούν για την παραγωγή εμβολίων, αλλά δεν μιλάμε για υποκαταστήματα.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Νομίζω ότι έχουμε ολοκληρώσει την διαδικασία των τοποθετήσεων.

Κυρίες και κύριοι συνάδελφοι, ολοκληρώθηκε η συζήτηση επί του νομοσχεδίου.

Εισερχόμαστε στην ψήφιση του συζητούμενου σχεδίου νόμου.

Γίνεται δεκτό το σχέδιο νόμου του Υπουργείου Παιδείας, Έρευνας και Θρησκευμάτων «Κύρωση Σύμβασης για τη λειτουργία του Ελληνικού Ινστιτούτου Παστέρ», επί της αρχής;

ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Εισηγήτρια του ΣΥΡΙΖΑ): Ναι.

ΧΡΗΣΤΟΣ ΚΕΛΛΑΣ (Εισηγητής της Ν.Δ.): Επιφύλαξη.

ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Ναι.

ΑΝΤΩΝΙΟΣ ΓΡΕΓΟΣ (Ειδικός Αγορητής του Λαϊκού Συνδέσμου- Χρυσή Αυγή): Επιφύλαξη.

ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κ.Κ.Ε.): Παρών.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής από τους Ανεξάρτητους Έλληνες- Εθνική Πατριωτική Δημοκρατική Συμμαχία): Ναι.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Ναι.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από ΤΟ ΠΟΤΑΜΙ): Ναι.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Επομένως, το σχέδιο νόμου έγινε δεκτό, επί της αρχής, κατά πλειοψηφία.

Γίνεται δεκτό το άρθρο πρώτο του σχεδίου νόμου;

ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Εισηγήτρια του ΣΥΡΙΖΑ): Ναι.

ΧΡΗΣΤΟΣ ΚΕΛΛΑΣ (Εισηγητής της Ν.Δ.): Επιφύλαξη.

ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Ναι.

ΑΝΤΩΝΙΟΣ ΓΡΕΓΟΣ (Ειδικός Αγορητής του Λαϊκού Συνδέσμου- Χρυσή Αυγή): Επιφύλαξη.

ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κ.Κ.Ε.): Παρών.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής από τους Ανεξάρτητους Έλληνες- Εθνική Πατριωτική Δημοκρατική Συμμαχία): Ναι.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Ναι.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από ΤΟ ΠΟΤΑΜΙ): Ναι.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Το άρθρο πρώτο έγινε δεκτό, κατά πλειοψηφία.

Γίνεται δεκτό το άρθρο δεύτερο;

ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Εισηγήτρια του ΣΥΡΙΖΑ): Ναι.

ΧΡΗΣΤΟΣ ΚΕΛΛΑΣ (Εισηγητής της Ν.Δ.): Επιφύλαξη.

ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Ναι.

ΑΝΤΩΝΙΟΣ ΓΡΕΓΟΣ (Ειδικός Αγορητής του Λαϊκού Συνδέσμου- Χρυσή Αυγή): Επιφύλαξη.

ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κ.Κ.Ε.): Παρών.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής από τους Ανεξάρτητους Έλληνες- Εθνική Πατριωτική Δημοκρατική Συμμαχία): Ναι.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Ναι.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από ΤΟ ΠΟΤΑΜΙ): Ναι.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Επομένως, το άρθρο δεύτερο του σχεδίου νόμου έγινε δεκτό, κατά πλειοψηφία.

Το σχέδιο νόμου έγινε δεκτό επί της αρχής και επί των άρθρων, κατά πλειοψηφία.

Γίνεται δεκτό και στο σύνολό του;

ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Εισηγήτρια του ΣΥΡΙΖΑ): Ναι.

ΧΡΗΣΤΟΣ ΚΕΛΛΑΣ (Εισηγητής της Ν.Δ.): Επιφύλαξη.

ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Ναι.

ΑΝΤΩΝΙΟΣ ΓΡΕΓΟΣ (Ειδικός Αγορητής του Λαϊκού Συνδέσμου- Χρυσή Αυγή): Επιφύλαξη.

ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κ.Κ.Ε.): Παρών.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής από τους Ανεξάρτητους Έλληνες- Εθνική Πατριωτική Δημοκρατική Συμμαχία): Ναι.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Ναι.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από ΤΟ ΠΟΤΑΜΙ): Ναι.

Συνεπώς, το σχέδιο νόμου του Υπουργείου Παιδείας, Έρευνας και Θρησκευμάτων «Κύρωση Σύμβασης για τη λειτουργία του Ελληνικού Ινστιτούτου Παστέρ», έγινε δεκτό επί της αρχής, επί των άρθρων και στο σύνολό του, κατά πλειοψηφία.

Λύεται η συνεδρίαση.

Στο σημείο αυτό, ο Πρόεδρος της Επιτροπής έκανε την γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ακριώτης Γιώργος, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Έφη, Δριτσέλη Παναγιώτα, Θηβαίος Νικόλαος, Κατσαβριά Χρυσούλα, Κωνσταντινέας Πέτρος, Μηταφίδης Τριαντάφυλλος, Μιχελής Θανάσης, Μουμουλίδης Θέμης, Πάντζας Γεώργιος, Παπαδόπουλος Χριστόφορος, Σεβαστάκης Δημήτρης, Σκουρολιάκος Πάνος, Τζούφη Μερόπη, Ανδριανός Ιωάννης, Αντωνίου Μαρία, Τσιάρας Κωνσταντίνος, Βλάσσης Κωνσταντίνος, Κέλλας Χρήστος, Κεραμέως Νίκη, Κεφαλογιάννη Όλγα, Κοντογεώργος Κωνσταντίνος, Κουτσούμπας Ανδρέας, Χαρακόπουλος Μάξιμος, Στύλιος Γεώργιος, Γρηγοράκος Λεωνίδας, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Λαμπρούλης Γεώργιος, Βαρδαλής Σάκης, Τάσσος Σταύρος, Κατσίκης Κωνσταντίνος, Παπαχριστόπουλος Αθανάσιος, Μεγαλομύστακας Αναστάσιος και Μαυρωτάς Γεώργιος .

Τέλος και περί ώρα 16.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΔΗΜΗΤΡΙΟΣ ΣΕΒΑΣΤΑΚΗΣ ΠΑΝΟΣ ΣΚΟΥΡΟΛΙΑΚΟΣ**